በጋምቤላ ክልል ከፍተኛ የዓሳ ሃብት ክምችት ቢኖርም ጥቅም እንዳልዋለ ተገለጸ
በጋምቤላ ብሔራዊ ክልል ከፍተኛ የዓሳ ሃብት ክምችት ቢኖርም ለህብረተሰቡ ጥቅም  እንዲውል  አለመደረጉ ተገለጸ ።        በጋምቤላ ክልል የተለያዩ ወንዞች ከፍተኛ የዓሳ ሃብት ክምችት እንዳለ ቢታወቅም ሃብቱን  ተጠቅሞ ተገቢውን ጥቅም ለማግኘት የሚካሄደው እንቅስቃሴ ግን እጅግ አናሳ መሆኑን  በክልሉ የአሳ ማስገር ላይ የተሰማሩ ማህበራት ለዋልታ ገልጸዋል፡፡በጋምቤላ ክልል የአሳ ሃብት ክምችት የሚገኝባቸው ትላልቅ ወንዞች ቢኖሩም ዘመናዊ የዓሳ ማስገር ዘዴን ባለመጠቀምና የማስገሪያ ቁሳቁሶች ባለመሟላታቸው ምክንያት ምርታማነታቸው ዝቅተኛ መሆኑንና ተገቢውን ገቢ ማግኘት አለመቻላቸውን የአሳ አስጋሪ ማህበራት  ተናግረዋል ፡፡በጋምቤላ ክልል የኢታንግ ወረዳ በባሮ ወንዝ አሳን በማስገር ላይ የተሰማሩት ማህበራት እንደሚገልጹት በባህላዊ መንገድ አሳን የሚያሰግሩ በመሆኑ ፣የትራንስፖርት እጥረትና የገበያ ችግር ያለባቸው በመሆኑ በዘርፉ ያለውን እምቅ ሃብት በመጠቀም ተገቢውን ገቢ እያገኘን አይደለም ብለዋል፡፡የኢታንግ ወረዳ የእንስሳትና አሳ ሃብት ኬዝ ቲም ቡድን መሪ አቶ ኡቼን ቼንግ በበኩላቸው ለአሳ  ማስገር ሥራው  ዘመናዊ ፍሪጅ ፣ የትራንስፖርት መኪናና የአሳ ማስገሪያ መሣሪያዎችን ማሟላት በማህበራት የሚመረተውን የምርት መጠን  ለማሳደግ ወሳኝ መሆኑን ይናገራሉ ።እንደ አቶ ኡቼን ገለጻ አሁን ያለውን ችግር ከሥር መሠረቱ ለመፍታት ዘመናዊ የአሳ ማስገሪያ ዘዴዎችን መጠቀም አስፈላጊ ቢሆንም ዘመናዊ መሣሪያዎች ማሟላት ግን     ከወረዳው አቅም በላይ ነው ብለዋል ።   በኢታንግ ወረዳ የኡጁራ የአሳ ግዚ ሁለገብ ማህበር ሰብሳቢ የሆኑት አቶ ኡቦንግ ፓራ  በበኩላቸው በባህላዊ መንገድ የተመረተውን የአሳ ምርት ተረካቢ ባለማግኘታቸው ምክንያት ችግር እያጋጠማቸው  እንደሚገኝ  አስረድተዋል፡፡በጋምቤላ ክልል በአራት ትላልቅ ወንዞች አንድ መቶ ሰባት አይነት የአሳ ዝርያዎች  እንደሚገኝ በተለያዩ  ወቅቶች  የተሠሩ  ጥናቶች ይጠቁማል፡፡ 